b'\n_START_ARTICLE_\nPrometna nesre\xc4\x8da\n_START_PARAGRAPH_\nPrometna nesre\xc4\x8da je nesre\xc4\x8da na javni cesti in nekategorizirani cesti, ki je dana v uporabo za cestni promet, v kateri je bilo udele\xc5\xbeeno vsaj eno premikajo\xc4\x8de se vozilo in je v njej ena ali ve\xc4\x8d oseb umrlo, bilo telesno po\xc5\xa1kodovanih ali je nastala gmotna \xc5\xa1koda. (Zakon o pravilih cestnega prometa, Url. l. RS \xc5\xa1t. 109/10, 109 \xc4\x8dlen). Ali \xc5\xa1e druga\xc4\x8de: prometna nesre\xc4\x8da je dogodek v prometu, kadar vozilo tr\xc4\x8di z drugim vozilom, pe\xc5\xa1cem, \xc5\xbeivaljo, v ovire na cesti, kot so drevesa, skale,.... V prometni nesre\xc4\x8di so lahko povzro\xc4\x8dene po\xc5\xa1kodbe ali smrt ljudem ali \xc5\xbeivalim ali samo materialna \xc5\xa1koda._NEWLINE_Vzroki za prometne nesre\xc4\x8de so razli\xc4\x8dni in so povezani na relaciji voznik-vozilo-okolje. Pri vozniku so to: motivacija, izku\xc5\xa1nje, karakter, \xc4\x8dutila in mo\xc5\xbegani (reakcija) in psihofizi\xc4\x8dno stanje. Pri vozilu: zmo\xc5\xbenosti vozila (plin, zavore, menjalnik, elektronska pomagala,...) in spremembe stanja (okvare, obraba). Okolje pa zaznamuje: trasa in stanje ceste, drugi udele\xc5\xbeenci v prometu in vremenski pogoji. V nesre\xc4\x8dah pride tako do smrti, invalidnosti kot tudi do finan\xc4\x8dnih stro\xc5\xa1kov tako za dru\xc5\xbebo kot za posameznega udele\xc5\xbeenca._NEWLINE_Udele\xc5\xbeenec v prometni nesre\xc4\x8di je vsaka fizi\xc4\x8dna oseba, ki je s svojim ravnanjem pripomogla, da je pri\xc5\xa1lo do nesre\xc4\x8de, in vsakdo, ki je v nesre\xc4\x8di utrpel \xc5\xa1kodo, bil telesno po\xc5\xa1kodovan ali zaradi posledi nesre\xc4\x8de umrl.\n_START_SECTION_\nVzroki prometnih nesre\xc4\x8d\n_START_PARAGRAPH_\nNajpogostej\xc5\xa1i vzrok nastanka prometnih nesre\xc4\x8d je nepravilno in neprimerno ravnanje uporabnikov cest, \xc5\xa1ele za njimi so drugi vzroki kot: neustrezni projektno \xe2\x80\x93 tehni\xc4\x8dni elementi ceste, neustrezna izvedba in/ali vzdr\xc5\xbeevanje, neprimerna ali neustrezna prometna signalizacija, tehni\xc4\x8dno pomankljiva vozila, te\xc5\xbeave, povezane s tovornim prometom (nepravilno varovan ali nalo\xc5\xbeen tovor, kemi\xc4\x8dne reakcije tovora) in ne nazadnje nesre\xc4\x8den splet okoli\xc5\xa1\xc4\x8din, ki pogosto izhaja ravno iz vsega omenjenega._NEWLINE_Poro\xc4\x8dilo OECD (Strategies de securite routiere en rase campagne, OECD, 1999) navaja, da je nepravilno ravnanje uporabnikov cest vzrok za 95\xc2\xa0% vseh nesre\xc4\x8d v cestnem prometu. V Evropski Uniji (EU) k vsaki tretji nesre\xc4\x8di s smrtnim izidom prispevata cestna infrastruktura in konstrukcija cest (Spremljevalni dokument k Predlogu direktive Evropskega parlamenta in Sveta o izbolj\xc5\xa1anju varnosti cestne infrastrukture, TRANS 260 CODEC 1095).\n_START_SECTION_\n\xc4\x8clove\xc5\xa1ki faktor\n_START_PARAGRAPH_\n\xc4\x8clove\xc5\xa1ki faktor vklju\xc4\x8duje vse mo\xc5\xbenosti povezane z vozniki in drugimi udele\xc5\xbeenci v prometu. To so: sluh in vid, sposobnost odlo\xc4\x8danja in reakcijski \xc4\x8das._NEWLINE_Najpogostej\xc5\xa1i vzroki za prometne nesre\xc4\x8de zaradi krivde voznika so: neprilagojena hitrost, napa\xc4\x8dna stran/smer vo\xc5\xbenje, neupo\xc5\xa1tevanje pravil prednosti, nepravilno prehitevanje, neustrezna varnostna razdalja, psihofizi\xc4\x8dno stanje voznika._NEWLINE_Obstajajo razlike v demografski strukturi udele\xc5\xbeencev v prometnih nesre\xc4\x8dah. Na primer, mladi ljudje ve\xc4\x8d tvegajo in se na ta na\xc4\x8din izpostavljajo bolj nevarnim situacijam kot drugi udele\xc5\xbeenci v prometu. Starej\xc5\xa1i vozniki, s po\xc4\x8dasnej\xc5\xa1imi reakcijami zato, ker vozijo manj in so bolj previdni, ne odstopajo v udele\xc5\xbebi pri nesre\xc4\x8dah.\n_START_SECTION_\nPsihofizi\xc4\x8dno stanje voznika\n_START_PARAGRAPH_\nPsihofizi\xc4\x8dno stanje voznika opisujejo dejavniki, ki prepre\xc4\x8dujejo vozniku da na vo\xc5\xbenji ravna v skladu s svojim znanjem. Vzroki za poslab\xc5\xa1anje stanja so: alkohol, droge ali druge substance, poslab\xc5\xa1anje vida ali druge telesne okvare.\n_START_SECTION_\nUtrujenost\n_START_PARAGRAPH_\nUtrujenost (kot so: iz\xc4\x8drpanost, zaspanost, ravnodu\xc5\xa1nost) je stanje zmanj\xc5\xa1ane sposobnosti za telesno in umsko delo. Fizi\xc4\x8dna utrujenost je nezmo\xc5\xbenost za nadaljevanje delovanja na ravni posameznikovih normalnih sposobnosti. Pogosto je posledica stresa, pomanjkanja po\xc4\x8ditka, slabih \xc5\xbeivljenjskih navad in enoli\xc4\x8dnega, obremenjujo\xc4\x8dega dela. Utrujenost je nespecifi\xc4\x8den simptom in ima veliko mo\xc5\xbenih vzrokov. Utrujenost se pojavi vedno, kadar smo telesno ali du\xc5\xa1evno preobremenjeni.\n_START_SECTION_\nUporaba drog\n_START_PARAGRAPH_\nUporaba drog se nana\xc5\xa1a na zdravila na recept, predvsem antihistaminiki, opiati in druga zdravila, kot na prepovedane droge.\n_START_SECTION_\nZunanje motnje\n_START_PARAGRAPH_\nNa voznikovo pozornost mote\xc4\x8de vplivajo razli\xc4\x8dni zvoki, kot so pogovori in uporaba mobilnega telefona med vo\xc5\xbenjo. \xc5\xa0tevilne dr\xc5\xbeave \xc5\xbee omejujejo ali prepovedujejo uporabo nekaterih vrst telefonov v avtu. Tudi glasba lahko vpliva na voznikovo zbranost. Glasba na primer lahko pomirja, lahko pa tudi odvra\xc4\x8da pozornost, preglasna preglasi zvoke drugih udele\xc5\xbeencev v prometu (signal re\xc5\xa1evalnega vozila,...). Hard rock lahko spodbudi voznika, da pospe\xc5\xa1i svojo vo\xc5\xbenjo in tako ustvarja potencialno nevarno situacijo na cesti.\n_START_SECTION_\nOblikovanje cest\n_START_PARAGRAPH_\nAnalize prometnih nesre\xc4\x8d ka\xc5\xbeejo, da je za zelo majhen odstotek prometnih nesre\xc4\x8d kriva samo "slaba cesta". Obi\xc4\x8dajno gre za skupek razli\xc4\x8dnih vzrokov, kot so vremenski pogoji, \xc4\x8dasovni del dneva, gostota prometa, cestno okolje in podobno, ki dodatno pripomorejo k slab\xc5\xa1anju stanja voznih razmer._NEWLINE_Skrbno na\xc4\x8drtovanje in vzdr\xc5\xbeevanje cest, dobro oblikovana kri\xc5\xbei\xc5\xa1\xc4\x8da in druge prometne povr\xc5\xa1ine, prepoznavnost naprav za nadzor prometa pa mo\xc4\x8dno izbolj\xc5\xa1ajo mo\xc5\xbenost za prepre\xc4\x8ditev nesre\xc4\x8d._NEWLINE_V Evropi je trenutno izvajajo EuroRAP testi, ki poka\xc5\xbeejo, kje so \xc5\xa1ibke to\xc4\x8dke - potencialno nevarna mesta - na cestah, ki bi jih bilo potrebno izbolj\xc5\xa1ati, da bi zmanj\xc5\xa1ali mo\xc5\xbenosti za prometne nesre\xc4\x8de.\n_START_SECTION_\nOblikovanje in vzdr\xc5\xbeevanje vozil\n_START_PARAGRAPH_\nRaziskave so pokazale, da uporaba varnostnega pasu za dve tretjini zmanj\xc5\xa1a posledice prometne nesre\xc4\x8de s smrtnim izidom. Podobno gre naprej razvoj za\xc5\xa1\xc4\x8dite pred posledicami trkov tako oseb v vozilih kot pe\xc5\xa1\xc4\x8dcev. V avtomobilski industriji nenehno izbolj\xc5\xa1ujejo in razvijajo nove re\xc5\xa1itve za: zra\xc4\x8dne blazine, naprave proti blokiranju koles, vpliv sunkov, stranski paneli, nasloni za glavo, pnevmatike, gladki in deformabilnih sprednji deli, odbija\xc4\x8di, \xc5\xbearometi, itd._NEWLINE_Dobro na\xc4\x8drtovana in dobro vzdr\xc5\xbeevana vozila, z dobrimi zavorami, ustreznimi pnevmatikami in prilagojenim vzmetenjem ter sodobnimi elektronskimi pomagali je mo\xc5\xbeno bolje nadzorovati v kriti\xc4\x8dnih situacijah in s tem prepre\xc4\x8diti tr\xc4\x8denja. Ve\xc4\x8dina dr\xc5\xbeav predpisuje periodi\xc4\x8dne tehni\xc4\x8dne preglede vozil v izogib mo\xc5\xbenim okvaram.\n_START_SECTION_\nMladi\n_START_PARAGRAPH_\nStatisti\xc4\x8dni podatki izkazujejo predvsem ve\xc4\x8djo pojavnost nesre\xc4\x8d in smrtnih \xc5\xbertev med najstni\xc5\xa1kimi in vozniki v ugodnjih dvajsetih letih. Pri voznikih je ve\xc4\x8d mo\xc5\xa1kih kot \xc5\xbeensk. V tej skupini se zgodi najve\xc4\x8d nesre\xc4\x8d v prvem letu po pridobljenem vozni\xc5\xa1kem dovoljenju. Zaradi tega so mnoge dr\xc5\xbeave sprejele politiko ni\xc4\x8dne tolerance, kar pomeni, da ima vsaka kr\xc5\xa1itev v prvih \xc5\xa1estih mesecih do enega leta za posledico samodejni odvzem dovoljenja. Nobena dr\xc5\xbeava razen ZDA ne omogo\xc4\x8da pridobitve vozni\xc5\xa1kega dovoljenja pred 14 letom starosti.\n_START_SECTION_\nStarej\xc5\xa1i\n_START_PARAGRAPH_\nZa starej\xc5\xa1e voznike veljajo v razli\xc4\x8dnih dr\xc5\xbeavah razli\xc4\x8dne ureditve. Ne glede na to pa se po, z zakonom dolo\xc4\x8deni zgornji starostni meji, zahteva od voznikov poseben zdravstveni pregled pred podalj\xc5\xa1anjem vozni\xc5\xa1kega dovoljenja. To se izda za omejeno kraj\xc5\xa1o dobo trajanja, ko je potrebna ponovna kontrola.\n_START_SECTION_\nMotoristi\n_START_PARAGRAPH_\nPosebno kategorijo glede na izpostavljenost in posledice prometnih nesre\xc4\x8d, predstavljajo motoristi. Pomembna je uporaba za\xc5\xa1\xc4\x8ditnih sredstev in vo\xc5\xbenja razmeram na cesti primerna.\n_START_SECTION_\nEkonomski stro\xc5\xa1ki\n_START_PARAGRAPH_\nPo naro\xc4\x8dilu Direkcije Republike Slovenije za ceste je dru\xc5\xbeba Omegaconsult d.o.o. v letih 1999 in 2002 izvedla razvojno-raziskovalno nalogo z naslovom \xe2\x80\x9cVrednotenje prometnih nesre\xc4\x8d na cestah v Republiki Sloveniji\xe2\x80\x9d. Iz \xc5\xa1tudije izhajaja naslednja struktura stro\xc5\xa1kov (velja za leto 1998).'